|  |  |
| --- | --- |
|  |  |

**Қазақстан Республикасы Парламенті Мәжілісінің депутаты Ш. Өтемісовтың Қазақстан Республикасының Премьер-Министрі**

**Б.Ә. Сағынтаевқа депутаттық сауалы**

**Құрметті Бақытжан Әбдірұлы!**

Қазіргі уақытта Қазақстан Республикасы Парламентінің Мәжілісінде Парламент депутаттары бастамашылық жасаған «Газ және газбен жабдықтау туралы» Қазақстан Республикасының Заңына өзгерістер мен толықтырулар енгізу туралы» Қазақстан Республикасы Заңының жобасы қарастырылуда. Аталған заң жобасымен жұмыс барысында газбен жабдықтау жүйесі объектілерінің қауіпсіз пайдаланылуын қамтамасыз ету мәселелері газ нарығы субъектілерінің үлкен алаңдаушылығын туғызып отыр.

2014 жылы өнеркәсіптік қауіпсіздік саласындағы уәкілетті органның тұрмыстық баллондар мен газбен жабдықтау жүйелері объектілерін қауіпсіз пайдалану талаптарының сақталуына бақылау жүргізу жөніндегі құзыреті алып тасталған болатын. Осының салдарынан газ нарығы субъектілерінің қауіпсіздік талаптарын сақтауына бақылау жүргізу мүлдем жоғалтылды. Тек соңғы бір жылда Қазақстанда газ баллондары жарылуының 91 жағдайы орын алған, оның барысында 9 адам қаза тапқан, 100 адам зардап шеккен.

Қазіргі уақытта Үкімет газбен жабдықтау жүйелерінің объектілерін қауіпсіз пайдалану мәселесін шешу үшін тиісінше өкілеттіктерді тұрғын үй инспекцияларына жүктеуді жоспарлап отыр.

Бұл орайда, қауіпсіздік мәселелері газ тұтынушы жүйелер мен тұрмыстық және коммуналдық-тұрмыстық тұтынушылардың газ жабдықтарына қатысты ғана емес, кешенді түрде шешілуге тиіс. Тұрғын үй инспекцияларының өкілеттіктері газ құбырлары, газ толтыру пункті және автогаз құю станциясы сияқты объектілерге жеткілікті болмайтыны сөзсіз. Яғни, проблема ішінара шешілетін болады және азаматтар үшін алғашқы қауіп көздері назардан тыс қалады.

Осыған байланысты, құрметті Бақытжан Әбдірұлы, өнеркәсіптік қауіпсіздік саласындағы уәкілетті органның болмаса жергілікті атқарушы органдардың жанынан **газотехникалық инспекцияларды** құруға бағытталған жедел шаралар қабылдау қажет, бұл құрылым тұрмыстық баллондарды және газбен жабдықтау жүйелерінің объектілерін қауіпсіз пайдалану талаптарының сақталуына бақылауды жүзеге асыратын болады.

Жоғарыда айтылғандардың негізінде, Сізден, құрметті Бақытжан Әбдірұлы, жауапты Заңмен белгіленген мерзімдерде беруіңізді сұраймыз.

|  |  |  |
| --- | --- | --- |
| **Депутаттар** |  | **Ш. Өтемісов** |
|  |  |  |
|  |  | **А. Мурадов** |
|  |  |  |

Исп. Д. Рахымбаев

Тел. 746231